Liepgirių tiltas
Liepgirių tiltas – kelių tiltas Plungės rajono savivaldybėje, Šateikių seniūnijoje, Liepgirių kaime, kelio  A11  Šiauliai–Palanga  110-ajame kilometre kertantis Minijos upę. Prie tilto pastatyti upėvardžio ir Minijos ichtiologinio draustinio ženklai. Rekonstruojant kelią Šiauliai-Palanga, 1964 m. vietoj medinio pastatytas naujas 58 m ilgio gelžbetoninis tiltas. Tai sijinis-gembinis, nekarpytasis, trijų angų tiltas. Taurai masyvūs, kintamo skerspjūvio. Ilgojo tarpatramio ilgis - 33 m, gembių ilgiai - 2x12,5 m. Tilto perdanga – monolitinė briaunotoji plokštė. Ją sudaro dvi išilginės sijos, sustiprintos keturiomis skersinėmis sijomis. Pagrindinių sijų aukštis tarpatramyje vienodas - 2,4 m, gembėse – kintamo aukščio, nuo 2,40 m iki 1 m. 2007 m. tiltas buvo rekonstruotas, išplatintas, pristačius prie senojo tilto panašios konstrukcijos dalį. Vykdant darbus kelio Šiauliai–Palanga 110–ajame kilometre, buvo pastatytas pirmasis Lietuvoje apylankai skirtas surenkamas metalinis tiltas. Miniją perdengė 1 angos, 61 m ilgio laikinas statinys.